Torben Østergaard-Nielsen
Torben Østergaard-Nielsen (født 21. juni 1954 i Voldby ved Middelfart) er en dansk forretningsmand og mangemilliardær.

Erhvervskarriere 
Østergaard-Nielsen blev født i 1954 og er en landmandssøn, som voksede op i landsbyen Voldby på Vestfyn. Han startede som 20-årig som elev i skibsmæglerfirmaet Julius Mortensen i Fredericia. 5 år senere i 1978 blev Østergaard-Nielsen administrende direktør i skibsmæglerfirmaet H. Sommer i Middelfart, som Julius Mortensen havde opkøbt 4 år forinden. I 1981 grundlagde Østergaard-Nielsen firmaet Dan-Bunkering, der sælger brændstof til rederier, og i dag er et datterselskab i Bunker Holding gruppen. Østergaard-Nielsen blev senere også ejer af Julius Mortensen og samlede alle sine aktiviteter i firmaet United Shipping & Trading Company (USTC), som han blev eneejer af i 1998. USTC-gruppen ejes i dag gennem hans private investeringsfirma Selfinvest.

Familie 
Østergaard-Nielsen har to døtre, Nina Østergaard Borris og Mia Østergaard Rechnitzer som begge har betyrelsesposter i flere af koncernens selskaber. Nina Østergaard Borris blev i januar 2020 udnævnt til driftsdirektør (Chief Operation Officer) i United Shipping & Trading Company (USTC). De to døtre fik hver en tredjedel ejerskab i Selfinvest i juni 2020, men Østergaard-Nielsen har stadig alle stemmerettighederne.

I juni 2022 tog familien Østergaard næste skridt i generationsskfitet. Nina Østergaard Borris er indtrådt som CEO i USTC, mens Torben Østergaard-Nielsen er trådt et skridt op som arbejdende bestyrelsesformand. Mia Østergaard Rechnitzer er samtidig trådt ind i direktionen som Chief Governance Officer.

Formue 
Østergaard-Nielsens formue blev af Berlingske i 2020 opgjort til 22 milliarder kr., en stigning på 11 milliarder fra 2019. Det placerede ham som den sjetterigeste person i Danmark på Berlingskes liste, en placering, han også fik på Økonomisk Ugebrevs liste over 100 rigeste danskere i 2021, hvor formuen blev opgjort til 22,9 milliarder kr.

Bilsamler 
Østergaard-Nielsen handler også med og udlejer luksusbiler gennem firmaet Selected Car Group. Bilaktiviteterne i Selected Car Group rummer Selected Car Collection, der består af en af Europas fineste samlinger af luksusbiler med omkring 200 biler af især mærkerne Mercedes, Porsche og Ferrari.

Referencer 

Vildt år for Danmarks rigeste: Så meget er deres milliardformuer vokset, BT 15. nov. 2021

Milliardær afslører vild vækst: Øger salg med 54 mia. kr. og overhaler Vestas, Børsen 20. juni 2022

2 af Danmarks rigeste familier slår sig sammen om superbiler og skaber ny gigant, Børsen 29. marts 2022

Fynsk milliardær overlader toppost i livsværk til 38-årig datter, Børsen 25. maj 2022

Erhvervsfolk fra Danmark
Milliardærer fra Danmark
Samlere fra Danmark